РЕШЕНИЕ НА СЪВЕТА
от 17 ноември 2009 година
за сключване на споразумение между правителството на Руската федерация и Европейския съюз за защита на класифицираната информация
(2010/348/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално членове 24 и 38 от него,
като взе предвид препоръката на председателството,
като има предвид, че:
(1)
На заседанието си на 27 и 28 ноември 2003 г. Съветът реши да упълномощи председателството, подпомагано от генералния секретар/върховен представител („ГС/ВП“), да започне преговори в съответствие с членове 24 и 38 от Договора за Европейския съюз с някои трети държави, за да сключи Европейският съюз споразумение с всяка от тях относно процедурите за сигурност при обмен на класифицирана информация.
(2)
След упълномощаването да започне преговори председателството, подпомагано от ГС/ВП, договори споразумение с правителството на Руската федерация за защитата на класифицираната информация.
(3)
Споразумението следва да бъде одобрено,
РЕШИ:
Член 1
Одобрява се от името на Европейския съюз Споразумението между правителството на Руската федерация и Европейския съюз за защита на класифицираната информация.
Текстът на споразумението е приложен към настоящото решение.
Член 2
Председателят на Съвета се оправомощава да посочи лицето(та), упълномощено(и) да подпише(ат) споразумението, с което да се обвърже Европейският съюз (1).
Член 3
Настоящото решение поражда действие от датата на приемането му.
Член 4
Настоящото решение се публикува в Официален вестник на Европейския съюз.
Съставено в Брюксел на 17 ноември 2009 година.